Kommissionens beslutning

af 30. marts 2001

om EF's samarbejde med FN's Levnedsmiddel- og Landbrugsorganisation, navnlig om Europa-Kommissionens foranstaltninger til bekæmpelse af mund- og klovesyge

(meddelt under nummer K(2001) 984)

(2001/300/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 1258/1999(2), særlig artikel 12 og 13, og

ud fra følgende betragtninger:

(1) I forbindelse med de store mund- og klovesygeepidemier sidst i 1950'erne både i EF og i nabolandene oprettedes Den Europæiske Kommission for Bekæmpelse af Mund- og Klovesyge (EUFMD) under De Forenede Nationers Levnedsmiddel- og Landbrugsorganisation (FAO).

(2) I 1960'erne opfordredes EUFMD-medlemslandene på grund af den øgede risiko for indslæbning af eksotiske mund- og klovesygestammer til Europa til at oprette en trustfond for hasteforanstaltninger på Balkan, der var sygdommens vigtigste adgangsvej. Senere blev fonden opdelt i trustfond 03/EEC, som de EUFMD-medlemslande, der også var medlemmer af EF, bidrog til, og trustfond 911100/MTF/INT/003/EEC, som de EUFMD-medlemslande, der på det tidspunkt ikke var eller stadig ikke er medlemmer af EF, henholdsvis bidrog eller bidrager til.

(3) Sidste gang, EF ydede et bidrag til trustfon 911100/MTF/INT/003/EEC, var i forbindelse med udbrud af mund- og klovesyge på Balkan i 1996, jf. Kommissionens beslutning 96/368/EF af 14. juni 1996 om Fællesskabets tilskud til visse foranstaltninger til bekaempelse af mund- og klovesyge i Albanien(3) og Kommissionens beslutning 96/439/EF af 18. juli 1996 om Fællesskabets tilskud til visse foranstaltninger til bekæmpelse af mund- og klovesyge i Den Tidligere Jugoslaviske Republik Makedonien(4).

(4) I overensstemmelse med Rådets direktiv 85/511/EEC af 18. november 1985 om fællesskabsforanstaltninger til bekæmpelse af mund- og klovesyge(5), senest ændret ved akten vedrørende Østrigs, Finlands og Sveriges tiltrædelse, holdt man i 1991 helt op med at vaccinere mod mund- og klovesyge i EF. De seneste udbrud af mund- og klovesyge var i 2000 i Grækenland, hvor sygdommen kom fra et naboland, og i 2001 i Det Forenede Kongerige.

(5) I lande, der støder op til medlemsstaterne, har der i de seneste år været mund- og klovesygeudbrud og i visse tilfælde alvorlige epidemier, der kan bringe sundhedsstatusen for de husdyr i EF, der er modtagelige for sygdommen, i fare, navnlig som følge af transport af personer og varer, bortset fra import af dyr og animalske produkter, som der er forbud mod, og transportforbindelser mellem medlemsstaterne og nabolandene.

(6) På grund af forekomsten af nye virustopotyper og stadigt mindre effektive regionale bekæmpelsesforanstaltninger støttede EF i nært samarbejde med EUFMD via trustfond 911100/MTF/INT/003/EEC programmer for nødvaccination i Tyrkiet i 1998 og i Transkaukasien i 1999 og 2000.

(7) Trustfond 911100/MTF/INT/003/EEC er lige siden oprettelsen blevet inddraget fra sag til sag i gensidig forståelse mellem Kommissionen og EUFMD opnået gennem brevveksling om de foranstaltninger, som EUFMD foreslår.

(8) Den 25. februar 2000 blev der i FAO's hovedkvarter holdt et møde, hvor en gruppe eksperter reviderede procedurerne for trustfond 911100/MTF/INT/003/EEC drift med hensyn til udgifter til gennemførelse af godkendte programmer for bekæmpelse af mund- og klovesyge i EUFMD-medlemslandene eller disses nabolande.

(9) Efter en evaluering konkluderede gruppen af eksperter fra Kommissionen og FAO, at FAO's regler og procedurer for sådanne fondes drift svarer til de regler og procedurer, som EF-institutionerne anvender.

(10) Ekspertgruppen anbefalede, at reglerne og procedurerne for trustfond 911100/MTF/INT/003/EEC drift blev revideret, så der kunne indgås en formaliseret aftale om den pågældende trustfonds drift. Reglerne bør udformes på grundlag af det operationelle program for fødevaresikkerhed og gennemførelsesaftalen hertil, som EF og FAO indgik i 2000, og som betragtes som udgangspunktet for en mere programorienteret strategi og en mere formaliseret procedure for dette traditionelle samarbej de mellem EF og FAO.

(11) EF-bidraget til trustfond 911100/MTF/INT/003/EEC bør fastsættes til højst 1,8 mio. EUR for en fireårsperiode. Trustfondens budget for 2001 bør bestå af fondssaldoen pr. 30. september 2000 og et EF-bidrag, der bringer fondens midler op på 1 mio. USD. Derefter bør udgifterne dækkes gennem årlige overførsler.

(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Saldoen for trustfond 911100/MTF/INT/003/EEC (TFEU 970089129) pr. 30. september 2000 udgør 226404 USD som fastsat i den endelige rapport fra 65. møde i eksekutivkomitéen for Den Europæiske Kommission for Bekæmpelse af Mund- og Klovesyge (EUFMD).

2. Pr. 1. januar 2001 fastsættes EF's finansielle forpligtelse over for den fond, der er omhandlet i stk. 1, til højst 1 800000 EUR for en fireårsperiode.

3. Den første rate af det beløb, der er omhandlet i stk. 2, består for 2001 af:

a) saldoen som omhandlet i stk. 1 og

b) et EF-bidrag, der bringer fondens samlede midler op på 1000000 USD.

4. Trustfondens udgifter i 2001, 2002, 2003 og 2004 dækkes gennem årlige EF-bidrag, der forfalder i henholdsvis 2002, 2003, 2004 og 2005. Det er dog en forudsætning for disse overførsler, at der er disponible midler på Kommissionens budget.

5. De årlige EF-bidrag som omhandlet i stk. 4 baseres på den finansberetning, som EUFMD fremlægger enten på eksekutivkomitéens årsmøde eller på EUFMD's halvårlige generalforsamling sammen med detaljeret dokumentation i overensstemmelse med FAO-rederne.

Artikel 2

1. Der skal indgås en gennemførelsesaftale mellem Kommissionen og De Forenede Nationers Levnedsmiddel- og Landbrugsorganisation om, hvordan trustfond 911100/MTF/INT/003/EEC (TFEU 970089129) skal drives og anvendes i en fireårsperiode begyndende den 1. januar 2001.

2. Den i artikel 1 omhandlede trustfond drives i gensidig forståelse mellem Kommissionen og EUFMD i overensstemmelse med gennemførelsesaftalen som omhandlet i stk. 1 i nærværende artikel.

3. Generaldirektøren for Sundhed og Forbrugerbeskyttelse bemyndiges til på vegne af Europa-Kommissionen at undertegne gennemførelsesaftalen som omhandlet i stk. 1.

Artikel 3

Denne beslutning er rettet til medlemsstaterne.

Udfærdiget i Bruxelles, den 30. marts 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 160 af 26.6.1999, s. 103.

(3) EFT L 145 af 19.6.1996, s. 19.

(4) EFT L 181 af 20.7.1996, s. 37.

(5) EFT L 315 af 26.11.1985, s. 11.